Kmec, Peter, podpredseda vlády SR pre plán obnovy a znalostnú ekonomiku (2024-04-18):
Ďakujem pekne, pán predsedajúci. Vážený pán poslanec, dovoľte, aby som na začiatku vašej otázky predložil určité vysvetlenie, pretože, ako mnohí viete, došlo k zmene kompetenčného zákona po vzniku novej vládnej koalície a ten názov, ktorý mám momentálne ja, už nesúladí s novelizáciou kompetenčného zákona. Ja mám teda v názve podpredseda vlády pre plán obnovy a odolnosti a čerpanie eurofondov, podľa novely zákona č. 575/2001 Z. z. o organizácii činnosti vlády a organizácii ústrednej štátnej správy som dostal do kompetencii otázku plánu obnovy a odolnosti, následne koordinácie v oblasti politík vedy, výskumu a inovácií. A tretia oblasť je oblasť takzvaných strategických iniciatív, do ktorej spadá aj obnova Ukrajiny. Takže ak by ste mali záujem o informáciu v oblasti čerpania takzvaných klasických eurofondov, tak by som vás poprosil potom sa obrátiť na ministra investícií, regionálneho rozvoja a informatizácie pána Rašiho, ktorému táto problematika z kompetencie nového zákona prináleží. Ak by som sa mal dotknúť plánu obnovy, rozdelil by som túto otázku na dve oblasti. Tou prvou je otázka plnenia míľnikov a cieľov zo strany Slovenskej republiky. Ako viete, Slovensko sa zaviazalo splniť v rámci plánu obnovy a odolnosti 222 míľnikov a cieľov. Za také krátke obdobie je to veľmi ambiciózny plán, ktorý, samozrejme, veľmi silne naráža na administratívne, personálne kapacity Slovenskej republiky, už aj teda z minulosti, že Slovensko nikdy nebolo premiantom pri čerpaní európskych zdrojov a týka sa to aj predovšetkým týchto personálnych a administratívnych kapacít. Takže tu, samozrejme, narážame aj na to, že od začiatku nebola zohľadnená táto problematika pri tvorbe plánu obnovy a odolnosti, môžem len povedať, že ak si porovnáme český plán obnovy a odolnosti, ktorý má sto strán, slovenský plán obnovy a odolnosti má osemsto strán. Takže je to určitý vianočný stromček, ktorý vznikal pri zachovaní princípu výsledkov parlamentných volieb bývalej koalície, kde si prerozdelili tieto peniaze alikvotne podľa toho, ako dopadli politické strany v parlamentných voľbách. Takže ja hovorím, že od začiatku ten plán obnovy je zle zapnutá košeľa a musíme sa stretávať aj s týmito, s týmito problematickými otázkami, ktoré vznikali úplne pri začiatku vzniku plánu obnovy. Ale toto berieme ako fakt, pretože je to, je to zmluva medzi Slovenskou republikou a Európskou komisiou a v tomto prípade všetky tieto míľniky a ciele sa snažíme naplniť do bodky. Samozrejme vedieme s Európskou komisiou veľmi intenzívnu diskusiu, pretože aj tie míľniky a ciele sa vyvíjajú v určitom, v určitom čase, pretože to krízové obdobie pominulo, dostávame sa do nejakej určitej rozvojovej fázy a mnohé tie míľniky a ciele predovšetkým v tej oblasti investícií a implementácie sa dostávajú do problémov, že či už z časového hľadiska, alebo potom z hľadiska realizácie mnohé tieto projekty nie sú, nie sú realizovateľné. Preto sme iniciovali aj v pláne obnovy takzvaný koncept cielenej revízie, kde paralelne s plnením jednotlivých míľnikov a cieľov sa snažíme komunikovať s Európskou komisiou v určitom prispôsobovaní týchto jednotlivých projektov v súčasnej, aktuálnej, reálnej situácii. Ako viete, momentálne sme v hodnotení, v záverečnej fáze hodnotenia štvrtej žiadosti o platbu vo výške 932 mil. eur, kde na tejto aprílovej schôdzi práve sa podarilo schváliť legislatívu k... (Prerušenie vystúpenia časomerom.)